钦定古今图书集成/明伦汇编/氏族典/第258卷 > 王微
## 钦定古今图书集成/明伦汇编/氏族典/第258卷 > 王微

按《宋书王微传》，“微字景元，琅邪临沂人，太保弘弟子
也。少好学，善属文，能书画，兼解音律、医方、阴阳术数。
起家司徒祭酒，转主簿，始兴王濬后军功曹记室参
军，太子中舍人，始兴王友。父忧去官，服阕，除南平王
铄右军谘议参军，不就。仍除中书侍郎，又拟南琅邪、
义兴太守，并固辞。微既为始兴王濬府吏，濬数相存”
慰，微奉答笺书，辄饰以辞采。微为文古，甚颇抑扬，袁
淑见之，谓之“诉屈。”常住门屋一间，寻书玩古，如此者
十馀年。太祖以其善筮，赐以名蓍。元嘉二十年，卒，时
年二十九。所著文集，传于世。世祖即位，追赠秘书监。